Lubyová, Martina, ministerka školstva, vedy, výskumu a športu SR (2018-02-08):
Vážená pani predsedníčka ďakujem za, za slovo. Vážený pán poslanec, ďakujem za položenú otázku. Šikanovanie je vážnym problémom, ktorý sa prejavuje aj v škole a v školských zariadeniach, a preto mu ministerstvo školstva, vedy a výskumy a športu venuje neustálu pozornosť. Dovolím si odpovedať na vašu otázku uvedením konkrétnych príkladov. Na základe výsledkov Správy o stave a úrovni výchovy a vzdelávania v školách a v školských zariadeniach v Slovenskej republike za školský rok 2016/2017 spracovanej Štátnou školskou inšpekciou z podnetu komisárky pre deti, ako aj zvyšujúceho sa počtu podnetov od rodičov a zákonných zástupcov detí a žiakov sa ministerstvo školstva rozhodlo usmerniť všetky základné školy a školské zariadenia listom z 25. januára tohto roka, ako majú pri riešení šikanovania postupovať. Čiže vydali sme nové metodické usmernenie s cieľom lepšie upraviť tento proces na školách. Ide o to, ako postupovať v súlade s platnou legislatívou a v súlade s metodickým usmernením č. 7/2006 R k prevencii a riešeniu šikanovania v školách, a aby ho aj naozaj striktne dodržiavali. Toto metodické usmernenie rieši prevenciu šikanovania medzi žiakmi a navrhuje opatrenia na predchádzanie tomuto negatívnemu javu a metódy efektívneho riešenia jednotlivých prípadoch v školách. Ďalším príkladom je to, že pri riešení prípadov šikanovania sa môže rodič obrátiť so svojou žiadosťou na tie centrá, tzv. C4P, čiže centrum pedagogicko-psychologického poradenstva a prevencie, kde sú vyškolení odborní zamestnanci, ktorí môžu poskytnúť kvalifikovanú pomoc aj jednotlivcom, žiakom alebo rodičom v prípade šikany. A v prípade potreby aj celej triede, ak je tento negatívny jav žiakmi triedy tolerovaný vo väčšom rozsahu. Ďalšou možnosťou je bezplatné a prípadne aj anonymné internetové psychologické poradenstvo, na ktoré sa môže každý obrátiť na webovej stránke www.prevenciasikanovania.sk. Ďalej ministerstvo školstva vydáva usmernenie k prevencie a riešeniu šikanovania žiakov v školách a v školských zariadeniach. Za konkrétne systémové aktivity sa však už teda zodpovedajú priamo jednotlivé školy. Ministerstvo školstva každoročne vydáva a aktualizuje pokyny pre školy a školské zariadenia k prevencii a riešeniu šikanovania aj prostredníctvom pedagogicko-organizačných pokynov. Ďalej v súčasnosti ministerstvo školstva pracuje na aktualizácii už spomínaného metodického usmernenia č. 7/2006 R, a to v spolupráci s odborníkmi z centier pedagogicko-psychologických poradní, z Výskumného ústavu detskej psychológie a patopsychológie a Štátnej školskej inšpekcie, ktorý bude predložený aj na rokovanie Výboru pre detí a mládež. Cieľom aktualizovaného metodického usmernenia bude poskytnúť základné informácie o znakoch, formách a prejavoch šikanovania a aktuálne ešte aj kyberšikanovania, ktoré v platnom usmernení absentovalo. A taktiež o možnostiach preventívneho pôsobenia a metódach riešenia. Ďalej okrem spomínaných aktivít ministerstvo školstva každoročne vyhlasuje výzvu na rozvojový projekt, ktorý sa nazýva Zdravie a bezpečnosť v školách. V roku 2017 podporilo ministerstvo školstva 20 projektov v celkovej výške 35-tisíc eur. Oblasťou podpory sú aktivity a programy zamerané na formovanie vzťahu žiakov k zdravému životnému štýlu, ochranu telesného a duševného zdravia žiakov, skvalitňovanie psychosociálnej klímy v školách, odstraňovanie zdraviu škodlivých vplyvov a prevenciu rizikového správania, čiže ide o násilie, šikanovanie, záškoláctvo, agresivitu, ďalej o prejavy extrémizmu a radikalizáciu žiakov, delikvenciu drogovej závislosti, zneužívanie a tak ďalej, ústne a dentálne zdravie a prevenciu alergií a zapojenie sa do programu Škola priateľská deťom. Čiže toto je taká ad hoc projektová intervencia. Ďakujem za vašu pozornosť.